Sos sorighes mi leant su riccattu

Sos sorighes mi leant su riccattu,
como non poto niente fidare,
da chi totu cominzant a cantare
a su rumore si che fuit s'attu.

A su rumore chi faghent in domo
non bi parant ne battos ne piseddos.
Bi nd'hat duos chi parene noeddos,
de cuddos chi in abrile mazant como:
a unu betto sa fune et lu domo
si mi podiat sa linna carrare!

Cussu chi de continu istat borrende
s'atera notte m'hat asciucconadu:
nudu minde pesesi disdicciadu
et l'agato cun s'horriu trazende;
colza muzere mia abboghinende:
«Tirriò! sorigone, lassa andare!

Tirriò! lassa andare, sorigone!
Bastant'has isfundadu sa panarza».
Et Donnuisa no est faularza
ch'est accudida ad sa confusione:
si non l'iscudet Santora a furcone
sa buda si cheriat mandigare.

Da chi s'hat mandigadu trigu et orzu
l'hat istampadu in costas et in fundu,
unu sorighe mannu coi tundu
inie si l'hat fattu s'isfreorzu,
battor iscudos si balet su corzu
et diat esser a lu furriare.

Cussu sì chi mi l'hat su coro cottu,
dai isse sa vida passo a rasu!
Pius de chentu liberas de casu
et tres o battor mulzas de regottu,
et da chi mandigadu si l'hat totu
mancu in s'istampa podiat intrare.

In s'horriu continu est abbuccadu
da intr'ai su mese 'e Sant'Andria:
de cabidanni bettadu ch'haia
vinti somas de trigu mesuradu,
manc'unu ranu bi nd'hap'agatadu,
jà podides discurrer et pensare!

Pensade chi mi sunt arruinende
però nd'hapo birgonza a bollu narre':
una padedda piena de farre
b'haiat in sa tribide buddende,
ndi enit unu mannu brinchittende
a derettu a inie a mandigare.

A mandigare su sorighe arzu
si ponet de su farre sa padedda,
a s'assegus andeit sa pisedda
et nd'agatat in fundu unu cogarzu,
custu costesit de su mes'ennarzu
chi tota vida mi nd'hap'ammentare.

Mai m'hat a bessire dai mente
s'assione chi fattu m'hant de maltu
chi che boghesint a fora s'imbaltu
ca non b'haiat in domo niente:
sa uppa haiat de unu molente
et podiat servire a marghinare.

A marghinare jà li fìt a giogu
ca no istàt si no crabiolende.
S'atera die b'haiat coghende
una cozzula purile in su fogu,
andat muzere mia a unu logu
et los agatat a chirriu a pare.

Ogni die mi faghent unu dannu,
como bettadu mi nd'hana su furru,
istroppiadu m'hant su caddu murru
chi est in duda pius chi mi lêt pannu:
in s'almu jughet unu mossu mannu
chi fin'a morrer non nd'hat a sanare.

Como b'hapo de nou un'attulinu,
ogni die lu sunu minattende:
nde bessit unu in s'istoja marrende
ch'est pius mannu de unu runzinu,
si lu fidamus su colzu et mischinu
a unu mossu si l'hat a tragare!

Calchi die lu faghent a percossu,
a dolu meu chi m'hant ischeddadu;
s'atera notte in su lettu corcadu
unu per anca m'afferran a mossu,
castanzadu m'haiant pulp'et ossu
si no accudint a mi los cazzare.

Si no accudit sa zent'e piatta
un'in pettorra jughiat sa bucca,
tando muzere mia cun sa rucca
iscudend'a issu mi hat dadu a matta;
un'isteddadu lughente che pratta
chi fit su primu berre pro gherrare.

Pro gherrare jà fìt su primu erre,
accolladu comente unu trau,
fin'in domo de Donnuisa Sau
non sind'isvulat mai de coberre',
ma timo chi sos fruttos non l'isperre
ca in giustissia mi devent toccare.

Toccare jà mi devent in giustissia
proite ch'in domo mia est su cuile,
a ladrau m'hant fattu su foghile...

Sas levas tottu sunt a su cumone
ca est su meu su erre isteddadu,
a lu bidimus in su delegadu
si non mi dat de roba porzione;
Gavinu faghet de su fanfarrone
cando totu los jughet a mendare.

Cando a mendare si los jughet totu
isse Gavinu sinde tenet mannu,
ell'et eo mi nd'isto cun su dannu
chi hap'hapidu de casu et de regotu?
Et isse si los jughet a fìottu,
eà su chi mi faghet a crebare.